Det var sommer, det var sol og klokken var 11, da en 28-årig mand i starten af juli 2021 lejede en hundedyr autocamper i Vrå. Det lyder jo som noget, der foregår hele tiden i sommerperioden, men i det pågældende tilfælde er problemet, at manden – ifølge politiet – aldrig kom tilbage med køretøjet. Det fremgår af anklageskriftet i sagen, at manden, der har bopæl i København, lejede en autocamper af mærket Fiat LMC til en værdi af lige omkring en million kroner. Lejemålet startede 3. juli, og ifølge lejekontrakten skulle manden have det dyre ferie-køretøj en uge. Med andre ord skulle autocamperen leveres tilbage til udlejer i Vrå 10. juli. Men ifølge sagens oplysninger skete det dog aldrig. Derfor er manden tiltalt for bedrageri af særlig grov beskaffenhed. Sidder fængslet Manden skal efter planen møde i retten i Hjørring i den pågældende sag mandag, og han ankommer næppe til retten i en autocamper. I hvert fald fremgår det af anklageskriftet, at han lige nu sidder varetægtsfængslet i Haderslev, og dermed får han et lift til retten af politiet. Det fremgår ikke på forhånd, hvordan han forholder sig til anklagerne, eller om autocamperen bare har været som sunket i jorden siden 3. juli 2021.
En mand skulle leje en autocamper i en uge, men leverede den ifølge politiet aldrig tilbage - derfor skal han nu for retten.